Asukkaat mukaan rakentamaan hyvinvointia Etelä-Karjalassa – vuoropuhelutilaisuudet alkavat elokuussa

Etelä-Karjalan hyvinvointialue ja alueen kunnat kutsuvat asukkaat, järjestöt ja muut toimijat mukaan avoimiin vuoropuhelutilaisuuksiin eri puolille maakuntaa. Elo–syyskuussa järjestettävissä neljässä tilaisuudessa keskustellaan yhdessä siitä, miten voimme edistää alueen asukkaiden hyvinvointia, turvallisuutta ja viihtyvyyttä. Tilaisuuksien tarkoituksena on antaa kaikille mahdollisuus vaikuttaa siihen, millaiseksi Etelä-Karjalan kunnat ja hyvinvointialue suuntaavat toimintaansa tulevina vuosina – ja samalla rakentaa uusia tapoja tehdä yhteistyötä alueen hyväksi.

Yhteinen suunta vuosille 2026–2029

Tilaisuudet ovat osa Etelä-Karjalan hyvinvointialueen ja kuntien strategiatyötä, joka tähtää vuosien 2026–2029 tavoitteiden ja linjausten päivittämiseen. Tarkoituksena on kuulla asukkaiden ja alueen toimijoiden näkemyksiä ja rakentaa yhteistyössä entistä vaikuttavampia keinoja edistää hyvinvointia.

Kaikkia tilaisuuksia yhdistää keskeinen teema: lasten, nuorten ja perheiden hyvinvointi. Lisäksi keskustelua ohjaavat paikalliset erityisteemat, kuten eriarvoisuuden vähentäminen, työllisyys ja ikäihmisten palvelut.

- Haluamme kuulla, mitkä asiat juuri nyt askarruttavat alueen ihmisiä. Tilaisuuksissa avataan strategiatyön suuntaviivoja ja kutsutaan kaikki mukaan yhteiseen pohdintaan, kertoo hyvinvointialuejohtaja Sally Leskinen.

Keskustelua ja osallisuutta

Tilaisuuksien tavoitteena on vahvistaa asukkaiden ja eri toimijoiden välistä vuoropuhelua sekä luoda uudenlaisia tapoja tehdä yhteistyötä hyvinvoinnin ja turvallisuuden edistämiseksi. Paneelikeskustelut ja asiantuntijapuheenvuorot tarjoavat väylän vaikuttaa alueen tulevaisuuteen.

-Osallistuminen ei edellytä erityistietoa – oma arjen kokemus ja näkemykset riittävät, muistuttaa Leskinen.

Vuoropuhelutilaisuudet 2025:

20.8. klo 16–18, Luumäki, Luumäen kunnantalon valtuustosali
(Länsi-Saimaan kuntien – Luumäki, Savitaipale, Taipalsaari ja Lemi – yhteinen tilaisuus)
Erityisteema: lasten, nuorten ja perheiden hyvinvointi sekä työllisyys
Katso tarkempi ohjelma tästä linkistä.

28.8. klo 16–18, Ruokolahti, Ruokolahden koulun Leijonasali
(Pohjoisten kuntien - Ruokolahti, Parikkala, Rautjärvi - yhteinen tilaisuus)
Erityisteemat: lasten, nuorten ja perheiden hyvinvointi, työllisyys sekä ikäihmisten palvelujen saatavuus.
Katso tarkempi ohjelma tästä linkistä .

5.9. klo 13–15, Imatra, Imatran kaupungintalon talvipuutarha
Erityisteema: lasten, nuorten ja perheiden hyvinvointi sekä eriarvoisuuden vähentäminen.
Katso tarkempi ohjelma tästä linkistä.

10.9. klo 16.30–18.30, Lappeenranta, Lappeenrannan kaupungintalon valtuustosali
Erityisteema: lasten, nuorten ja perheiden hyvinvointi sekä vanhemmuuden tuki.
Katso tarkempi ohjelma tästä linkistä.

Voit vaikuttaa keskusteluun esittämällä etukäteen kysymyksiä ja huomioita tämän linkin kautta. Haemme niihin yhdessä vastauksia asiantuntijapaneeleissa.

Tarkemmat ohjelmat aikatauluineen julkaistaan myöhemmin Etelä-Karjalan tapahtumakalenterissa ja päivitetään tähän uutiseen.

Tervetuloa mukaan vaikuttamaan!

Lisätietoja:

Sally Leskinen, hyvinvointialuejohtaja, puh. 0400 497 418, sally.leskinen@ekhva.fi

Uutista päivitetty:
11.8. klo 16 Etelä-Karjalan tapahtumakalenterin linkkien lisäämisen osalta.
14.8. klo 13.30 lisätty linkki, jolla voi jättää ennakkokysymyksiä